Σε τηλεοπτική αναμέτρηση ανάμεσα στον Αλέξη Τσίπρα και τον Βαγγέλη Μεϊμαράκη τη Δευτέρα 14 Σεπτεμβρίου συμφώνησαν ο ΣΥΡΙΖΑ με τη Νέα Δημοκρατία.

Τα δύο κόμματα τα βρήκαν επίσης για το ντιμπέιτ όλων των πολιτικών αρχηγών. Η αρχική συνεννόηση, όμως, για διεξαγωγή του την Πέμπτη 10 Σεπτεμβρίου δεν βρίσκει σύμφωνα όλα τα κόμματα και η συζήτηση γίνεται πλέον για τις 8 ή 9 του μηνός.

Για το θέμα των τηλεοπτικών αναμετρήσεων υπήρξε επικοινωνία της εκπροσώπου Τύπου του ΣΥΡΙΖΑ, Όλγας Γεροβασίλη, με την διευθύντρια του γραφείου Τύπου της ΝΔ, Πηνελόπης Γαβρά. Οι δύο συμφώνησαν στις παραπάνω ημερομηνίες.

Εντούτοις, στον κύκλο των επαφών με τα άλλα κόμματα, υπήρξε εμπλοκή με το πρόγραμμα της προέδρου του ΠΑΣΟ Φώφης Γεννηματά, η οποία έχει προγραμματισμένη ομιλία στο συνεδριακό κέντρο «Ι.Βελλίδης», στο πλαίσιο της ΔΕΘ.

Είναι η πρώτη φορά που γίνονται ντιμπέιτ από τις πρόωρες εκλογές του 2009, όταν είχαν διασταυρώσει τα πυρά τους ο Κώστας Καραμανλής με τον Γιώργο Παπανδρέου.

Ενστάσεις από ΚΚΕ, Λαϊκή Ενότητα

Το ΚΚΕ δηλώνει την κατηγορηματική αντίθεσή του στο ενδεχόμενο να γίνει ντιμπέιτ μεταξύ μόνο των δύο πολιτικών αρχηγών, ενώ έχει ενστάσεις και για το κοινό ντιμπέιτ, κυρίως ως προς τη διαδικασία.

«Η διενέργεια ενός τέτοιου ντιμπέιτ μόνο στόχο έχει την τεχνητή πόλωση και τον εγκλωβισμό του λαού σε ένα κακέκτυπο του παλιού δικομματισμού. Διαφωνούμε και στο ενδεχόμενο πραγματοποίησης ντιμπέιτ όλων των πολιτικών αρχηγών, γιατί η προηγούμενη εμπειρία έχει δείξει ότι δεν προσφέρει τίποτα στην αντικειμενική και ολόπλευρη ενημέρωση του ελληνικού λαού για τις θέσεις των κομμάτων, μέσω μιας διαδικασίας παράλληλων μονολόγων, η οποία επανειλημμένα στο παρελθόν είχε επικριθεί και από το κοινό και από τους δημοσιογράφους που συμμετείχαν σε αυτή. Η διαφωνία του ΚΚΕ αφορά στην ουσία και όχι τις ημερομηνίες» αναφέρεται στη σχετική ανακοίνωση.

Επίσης, τη ριζική διαφωνία της Λαϊκής Ενότητας για ντιμπέιτ μεταξύ του ΣΥΡΙΖΑ και της Νέας Δημοκρατίας, με αποκλεισμό των άλλων κομμάτων, εξέφρασε ο εκπρόσωπός της Κώστας Ήσυχος. Τόνισε επίσης την «ριζική διαφωνία της Λαϊκής Ενότητας να μην συζητήσουν οι εκπρόσωποι των κομμάτων στο πλαίσιο της διακομματικής επιτροπής την διαδικασία και την ουσία ενός ζωντανού διαλόγου ανάμεσα στους επικεφαλής των κομμάτων», ενώ επέμεινε στην πρόταση του κόμματός του για θεματικά ντιμπέιτ.

«Ο ‘νέο-μνημονιακός’ κ. Τσίπρας και ο ‘παλαιο-μνημονιακός’ κ. Μεϊμαράκης τα ‘βρήκαν’ σε τηλεοπτική ‘στημένη μονομαχία’. Δια τηλεφώνου μάλιστα, η εκπρόσωπος Τύπου του ΣΥΡΙΖΑ κα Γεροβασίλη ρώτησε τον εκπρόσωπο Τύπου της Λαϊκής Ενότητας αν συμφωνεί σε ντιμπέιτ των κομμάτων», τόνισε χαρακτηριστικά ο εκπρόσωπος της Λαϊκής Ενότητας.

Με κατάληψη της ΕΡΤ απειλεί η ΧΑ

Εκτός του ντιμπέιτ θα είναι ο αρχηγός της Χρυσής Αυγής Νίκος Μιχαλολιάκος. Το κόμμα αντέδρασε με οργή και απειλεί ακόμα και με κατάληψη στα στούντιο της ΕΡΤ την ώρα της Τηλεμαχίας.

«Στήνουν ντιμπέιτ πολιτικών αρχηγών χωρίς τον αρχηγό του τρίτου πολιτικού κόμματος, αποκλείουν τον Νίκο Μιχαλολιάκο της Χρυσής Αυγής, γι’ αυτό και εμείς θα αποκλείσουμε την ΕΡΤ με χίλια άτομα και θα ψάχνουν να βρουν στούντιο στο… Καρπενήσι για να πουν τα ψέματά τους οι πολιτικάντηδες της διαφθοράς και του μνημονίου» δήλωσε.

Newsroom ΑΛΤΕΡ ΕΓΚΟ